Perang Israel–Palestin

**Perang Israel–Palestin** adalah satu siri peperangan yang sedang berlaku di Israel dan Palestin, khususnya di Genting Gaza yang bermula pada 7 Oktober 2023. Perang ini merupakan yang terburuk pernah dihadapi rakyat Palestin dalam sejarah konflik Israel dan Palestin. Kini, lebih 40 ribu orang rakyat Palestin disahkan terkorban dengan lebih 10 ribu orang telah disahkan hilang sepanjang perang ini.

Peperangan ini bermula dengan sebuah operasi ketenteraan mengejut bermula dengan pelancaran roket yang digalakkan oleh pejuang kemerdekaan Palestin, Briged Izzuddin Al-Qassam dari Semenanjung Gaza. Unit itu juga menggalakkan penyusupan kilat ke bandar-bandar Israel yang mengelilingi sempadan antara Israel dan Semenanjung Gaza. Serangan ini dinamakan sebagai **Taufan al-Aqsa** (Dalam Bahasa Arab: **طوفان الأقصى**) manakala serangan balas Israel dipanggil sebagai **Operasi Pedang Besi** ().

## Latar belakang
Pada 7 Oktober 2023, sebahagian daripada konflik Israel-Palestin, sebuah operasi ketenteraan mengejut bermula dengan pelancaran roket berjumlah kira-kira 5,000 buah telah dilepaskan ke Israel dari Genting Gaza oleh pejuang Hamas dari Palestin, disusuli dengan penyusupan ketenteraan ke dalam Kibbutz (petempatan luar bandar terancang Israel) yang mengelilingi Gaza dan bandar Sderot di Israel).

Sempadan Israel-Gaza juga hancur akibat diletupkan oleh Briged Izzuddin Al-Qassam dan pejuang Palestin yang lain, juga dihancurkan oleh rakyat Palestin di Gaza menggunakan jentolak yang menghancurkan pagar sempadan Israel-Gaza. Pejuang Briged Izzuddin Al-Qassam dan pejuang Palestin yang lain juga menggunakan jip bagi memasuki wilayah jajahan 1948 melalui jalan darat dan laut. Kebanyakan kem tentera Israel berdekatan dengan sempadan Gaza turut dikuasai oleh unit pejuang Palestin. Pejuang Hamas juga menawan sejumlah pegawai, pasukan tentera dan rakyat Israel. Salah satu komander kanan tentera Israel yang ditawan ialah Nimrod Alloni. Kesemua tawanan itu telah dibawa ke Genting Gaza.

Permulaan serangan Operasi Ketenteraan Taufan Al-Aqsa juga bertepatan dengan ulang tahun ke-50 Perang Arab–Israel pada 1973. Pemimpin Hamas, Saleh al-Arouri menyatakan bahawa "Mujahidin" memulakan operasi bagi mempertahankan Masjid Al-Aqsa dan membebaskan tahanan Palestin yang selama ini dizalimi Zionis Israel. Briged Izzuddin Al-Qassam menerbitkan gambar tentera Israel yang ditangkap. Trafik navigasi terganggu di lapangan terbang di tengah dan selatan Israel. Serangan roket dari Gaza juga terus dilancarkan ke Israel sejauh Tel Aviv dan Jerusalem.

Sebagai balas, Israel melancarkan serangan ke atas Genting Gaza. Sejurus serangan ini, Perdana Menteri Benjamin Netanyahu mula mengadakan mesyuarat tergempar dan mengisytiharkan perang ke atas Palestin. Netanyahu juga memberi amaran kepada pejuang Palestin bahawa mereka akan berdepan dengan akibat yang tidak pernah terjadi sebelum ini. Menteri Pertahanan Yoav Galant meluluskan panggilan pasukan simpanan. Israel memulakan serangan balasnya yang digelar "Operasi Pedang Besi" dengan serangan udara ke atas Genting Gaza, terutama di bahagian utara dengan tujuan bagi "memusnahkan keupayaan Hamas" di Gaza. Puluhan penduduk disahkan maut akibat serangan yang disasarkan ke kawasan kem pelarian dan kawasan awam. Israel juga telah menyerang masjid dan hospital yang telah menjejaskan khidmat perubatan di Gaza. Sekatan penuh juga dikenakan rejim Israel ke atas Genting Gaza merangkumi bekalan elektrik, air dan bantuan makanan.

## Peristiwa

### Genting Gaza
Beberapa jam setelah serangan Hamas bermula, beberapa helikopter tentera Israel dari utara Israel mula dilancarkan ke Genting Gaza bagi memulakan serangan balas. Mereka mula menghadapi kesukaran bagi meneliti kawasan mana yang telah diduduki, dan kesukaran dalam membezakan rakyat Israel dan penyerang Palestin. Pasukan Israel juga mula melepaskan tembakan ke sasaran yang dipercayai mereka merupakan penyerang Palestin. Namun akhbar Israel, Haaretz turut menyatakan bahawa Israel juga telah melepaskan tembakan ke arah segelintir orang awam yang hadir ke festival itu disebabkan keadaan yang agak sukar. Kenyataan ini kemudiannya disangkal oleh polis Israel. 

Tentera Israel juga telah melancarkan keadaan "sedia berperang", dengan mengerahkan puluhan ribu tentera simpanan dan mengisytiharkan darurat di seluruh kawasan dalam lingkungan 80 kilometer dari Genting Gaza. Pasukan tentera simpanan juga dilaporkan telah dihantar ke Gaza, Tebing Barat, sempadan Lubnan dan sempadan Syria. Penduduk berdekatan Gaza juga diarahkan untuk duduk di rumah, manakala penduduk di tengah dan selatan Israel diarahkan untuk sentiasa dalam keadaan waspada. 

Pada 9 Oktober, Menteri Pertahanan Yoav Gallant telah mengumumkan sekatan penuh terhadap Genting Gaza, merangkumi bekalan elektrik, makanan dan sumber minyak. Sekatan ini telah mendapat tentangan penuh dari ramai pihak, antaranya badan kebajikan Human Rights Watch yang menyifatkan arahan itu sebagai seruan terhadap jenayah perang. Setelah mendapat tekanan dari Amerika Syarikat, Israel kemudiannya mengubah sekatan ini dengan satu perjanjian bagi Israel dan Mesir yang membenarkan kemasukan bantuan ke Gaza. Bantuan pertama sejak perang ini bermula telah tiba di Gaza pada 21 Oktober, manakala bekalan minyak hanya dapat memasuki Gaza bermula pada November.

#### Pemindahan penduduk Gaza

Pada 13 Oktober, tentera Israel mula mengancam dan memaksa lebih sejuta penduduk di Gaza Utara untuk berpindah ke kawasan selatan dari Wadi Gaza. Ancaman ini dicetuskan bagi meneruskan serangan udara Israel ke atas utara Gaza. Israel juga mengumumkan tempoh enam jam iaitu bermula pada 10 pagi hingga 4 petang bagi penduduk Gaza melarikan diri ke selatan melalui beberapa jalan yang telah dikhususkan di Gaza. Beberapa letupan dilaporkan di jalan yang dinyatakan selamat  digunakan penduduk dan mengakibatkan sejumlah korban. IDF menuduh Hamas telah membina sekatan jalan bagi menghalang penduduk di utara Gaza daripada berpindah dan menyebabkan kesesakan jalan, namun Hamas menafikan tuduhan itu.

Ribuan penduduk terpaksa berlindung di beberapa hospital dan bangunan sekolah di selatan Gaza. Pada 17 Oktober, Israel mula menyerang beberapa kawasan di selatan Gaza. Kementerian Kesihatan melaporkan bahawa beberapa bangunan telah diserang sehingga mengakibatkan ratusan penduduk yang berlindung dari utara Gaza terkorban. Israel telah menyerang sebuah sekolah seliaan UNRWA di kem Maghazi. Terdapat satu letupan di kawasan parkir Hospital al-Ahli Arab, membunuh ratusan penduduk. Punca letupan menjadi perdebatan antara IDF dan pejuang Palestin. Beberapa siasatan telah dijalankan berkenaan punca letupan, dan beberapa pihak menyatakan puncanya daripada roket pejuang Palestin yang gagal disasarkan. Namun siasatan baharu juga mendapati puncanya berasal daripada roket yang dilancarkan dari arah Israel.

Israel juga terus mengebom masjid dan gereja di Genting Gaza mengakibatkan puluhan korban. Beberapa aktiviti ketenteraan Israel turut dijalankan di Tebing Barat mengakibatkan puluhan penduduk terbunuh sejak serangan 7 Oktober.

#### Serangan darat Israel
Pada 27 Oktober, tentera Israel mula melancarkan serangan darat ke atas Gaza, terutamanya di utara dan Bandar Gaza. Israel mendakwa serangan ini dilakukan bagi memusnahkan rangkaian terowong Hamas di Gaza, melemahkan aktiviti mereka dan membebaskan semua tahanan Israel di Gaza. Pertempuran antara Hamas dan tentera Israel mula dilaporkan di Beit Hanoun dan Bureij. Israel juga menyasarkan kawasan sekitar Hospital Al-Quds yang dipercayai menempatkan lebih 14 ribu penduduk yang berlindung di sekitarnya. Israel juga dilaporkan telah menghancurkan jalan yang menghala ke Hospital Al-Shifa, yang menyebabkan kesukaran hubungan. Israel juga mendakwa mereka telah membunuh beberapa anggota tertinggi Hamas dalam serangan darat mereka. Beberapa serangan dilakukan Israel ke atas kem Jabalia kerana didakwa menjadi pusat pergerakan Hamas. 

Pada 1 November, kumpulan pertama yang dipindahkan telah mula memasuki Mesir. 500 orang selebihnya yang terdiri daripada pesakit kritikal dan warga asing akan mula dipindahkan setelah beberapa hari, dengan 200 orang yang akan dipindahkan telah menunggu di sempadan. 

Pada 2 November, Israel mendakwa mereka telah menguasai dan mengepung sekeliling Bandar Gaza yang dianggap sebagai pusat utama kegiatan Hamas. Pada 15 November, Israel telah menceroboh hospital terbesar di Gaza, Hospital As-Shifa yang didakwa sebagai pusat kegiatan bawah tanah Hamas. Beberapa minggu berikutnya, kesemua hospital di utara Gaza telah berhenti daripada berfungsi akibat serangan Israel, ketiadaan elektrik dan bantuan perubatan.

#### Gencatan senjata
Pada 21 November, Israel dan Hamas telah berjaya menandatangani satu perjanjian gencatan senjata yang berlangsung selama empat hari. Antara perjanjian yang dibuat termasuklah pertukaran antara tawanan Israel di Gaza dan tahanan Palestin di Israel serta kemasukan bantuan yang lebih banyak ke dalam Genting Gaza. Gencatan senjata ini kemudiannya dilanjutkan kepada tujuh hari menyaksikan 105 tawanan Israel dan 240 tahanan Palestin dibebaskan.

#### Sambungan semula perang

Perjanjian gencatan senjata ini seterusnya tamat pada 1 Disember, menyaksikan kedua-dua belah pihak saling menyalahkan kerana tiada lanjutan perjanjian ini. Hamas menyatakan bahawa tahanan Israel yang masih berada di Gaza hanya terdiri daripada askar dan orang awam lelaki yang berkhidmat dalam pasukan tentera Israel. Ribuan lagi tahanan Palestin masih berada dalam penjara Israel. Hamas juga menyatakan keengganan mereka dalam membebaskan tawanan tersebut melainkan kesemua tahanan Palestin di Israel dibebaskan dan gencatan senjata dilaksanakan. Tahanan Palestin di Israel yang telah dibebaskan melaporkan penyeksaan yang dilakukan terhadap mereka oleh tentera Israel termasuklah dipukul, kekurangan makanan dan ketiadaan akses terhadap Palang Merah.

Israel seterusnya melancarkan satu sistem grid yang menampilkan peta bagi memberi arahan kepada penduduk Gaza untuk berpindah dan memberi lokasi yang dikatakan selamat. Mereka juga telah menjatuhkan pamplet kepada orang ramai dengan satu kod QR bagi mengakses peta tersebut. Kaedah ini dikritik ramai pihak kerana kesukaran penduduk Gaza mengakses peta tersebut akibat ketiadaan internet dan bekalan elektrik. Israel juga telah menyerang beberapa kawasan yang dinyatakannya selamat. Beberapa jasad bayi yang telah reput juga telah ditemui di Hospital Kanak-Kanak Al-Nasr, dua minggu setelah dikosongkan secara paksa.

#### Kemaraan Israel ke tengah Gaza
Pada Disember 2023, Israel mendakwa mereka telah tiba ke kawasan Khan Yunis, Jabalia dan Shujaiyyah dan menghadapi tentangan hebat di sana. Pengeboman berterusan di tengah Gaza ini terus memaksa penduduk Gaza berpindah ke selatan iaitu Rafah. Israel juga mendakwa mereka telah menangkap ratusan lelaki yang didakwa merupakan pejuang Hamas yang menyerah. Namun akhbar ''The Guardian'' menyatakan bahawa tahanan itu terdiri daripada orang awam dan wartawan. Pada 9 Disember, Joe Biden telah membenarkan pemberian 14 ribu butir peluru kereta kebal kepada Israel tanpa persetujuan kongres, dengan menggunakan kuasa kecemasan. Pada 29 Disember, US memberikan lagi peluru meriam bernilai $148 juta kepada Israel.

Pada 15 Disember, tentera Israel mengumumkan kesilapan mereka yang telah membunuh tiga orang tahanan Israel di Gaza dengan tembakan. Mereka menyangka tahanan tersebut sebagai ancaman semasa operasi mereka di Shujaiyyah. Tentera Israel kemudiannya melepaskan tembakan dan membunuh mereka. Pada 16 Disember, tentera Israel dilaporkan telah melepaskan tembakan ke arah sebuah gereja yang menempatkan 54 orang kurang upaya yang sedang berlindung. Tentera Israel juga telah membunuh dua wanita di kawasan gereja tersebut.

#### Pengunduran Israel dari utara Gaza

Pada 1 Januari 2024, tentera Israel dilaporkan telah berundur dari utara Gaza. Pada 7 Januari, IDF dilaporkan telah melakukan serangan peluru berpandu yang menyasarkan kenderaan yang dinaiki wartawan Al-Jazeera dan membunuh mereka.

Serangan roket Hamas ke atas Israel pada tempoh ini dilaporkan berkurangan dengan beberapa serangan dilancarkan semasa Sambutan Tahun Baharu. Pada 8 Januari, IDF telah melepaskan tembakan ke arah fasiliti milik MSF (Doktor Tanpa Sempadan) yang menempatkan 100 orang petugas perubatan dan keluarga mereka. Pada 13 Januari, IDF juga telah melepaskan tembakan ke arah sebuah konvoi pekerja pembaikian yang sedang menuju ke Rafah.

Pada 18 Januari, IDF mendakwa bahawa Hamas membina semula kekuatan tenteranya di utara Gaza yang sebelum ini diduduki Israel. IDF juga sebelum itu telah mendakwa bahawa kawalan Hamas di utara Gaza telah dibongkar tanpa membawa sebarang bukti. Serangan udara Israel juga menyasarkan bangunan kediaman pekerja perubatan di Al-Mawasi. Serangan ini menyebabkan enam antara mereka terpaksa meninggalkan tugas dan beberapa pakar bedah turut dipaksa menggantungkan tugas mereka di Hospital Al-Nasser.

Pada 22 Januari, 24 tentera Israel disahkan terbunuh menjadikannya hari paling mematikan bagi Israel sejak peperangan bermula. 21 antara mereka maut dalam satu serangan di mana pejuang Palestin melepaskan RPG ke arah kereta kebal dan bangunan yang sedang cuba dirobohkan tentera Israel. Tentera Israel juga sebelumnya menempatkan sejumlah periuk api bagi meletupkan bangunan itu. Sumber letupan didakwa mungkin dari letupan RPG atau dari letupan periuk api. 

Pada 29 Januari, tentera Israel telah membunuh Hind Rajab dan enam ahli keluarganya apabila kereta yang dipandu mereka dilanggar oleh kereta kebal Israel dan kemudiannya ditembak. IDF kemudiannya telah membunuh dua penyelamat yang cuba menyelamatkan Rajab dari dalam kereta keluarganya. Pasukan Bulan Sabit Merah kemudiannya menyiarkan audio panggilan telefon Rajab bersama pasukan penyelamat tersebut, seterusnya mencetuskan kemarahan antarabangsa.

#### Persiapan serangan ke atas Rafah

Pada 5 Februari, bot penembak tentera Israel dilaporkan telah menembak konvoi bantuan UNRWA, mengakibatkan operasi bantuan mereka terjejas selama 3 minggu. Bermula pada 12 Februari 2024, Israel memulakan kempen pengebomannya ke atas Rafah. Pada 15 Februari, Mesir dilaporkan telah membina kem pelarian yang dikelilingi dinding konkrit setinggi 5 meter bagi lebih 100 ribu orang penduduk di selatan Rafah, namun kemudiannya dinafikan oleh Gabenor Sinai Utara. Pada 29 Februari, lebih 100 penduduk Palestin maut dan 750 orang tercedera dalam tragedi "Pembunuhan beramai-ramai Tepung" apabila tentera Israel melepaskan tembakan ke arah penduduk yang sedang menunggu bantuan di barat daya Bandar Gaza. Kebanyakan mangsa telah dilanggar trak bantuan akibat suasana panik yang tercetus semasa serangan.

Pada 1 Mac, Amerika Syarikat telah mengumumkan bahawa mereka akan memulakan operasi pengguguran bantuan makanan ke Gaza. Biden juga mengumumkan inisiatif terbaharu bagi penyediaan makanan dan perubatan ke Gaza melalui laut, dengan membina pelabuhan sementara di pesisir laut Gaza bagi membolehkan penghantaran bantuan. Pada 6 Mac, Israel dilaporkan telah siap membina satu jalan dari timur ke barat Gaza. Jalan ini akan digunakan bagi akses bekalan dan ketenteraan Israel, untuk mengukuhkan kedudukan Israel di Gaza dan menghalang penduduk Gaza untuk kembali dari selatan ke utara Gaza. Israel juga telah menyerang dan menahan wartawan Al-Jazeera, Ismail Al-Ghoul dan 80 yang lain, termasuklah wartawan dan pekerja perubatan. Ismail kemudiannya dibebaskan tanpa mengetahui keberadaan tahanan yang lain.

Israel juga telah menyerbu semula Hospital as-Shifa antara 18 Mac hingga 1 April, dan mendakwa bahawa mereka telah bertempur dengan Hamas di sana. Mangsa yang terselamat mendakwa bahawa para pekerja dalam kerajaan awam Gaza sedang menerima gaji mereka sebelum serbuan itu, dan dakwaan IDF tentang aktiviti militan di hospital tersebut tiada bukti yang kukuh. Israel mendakwa ia telah membunuh 200 orang di sekitar hospital tersebut, manakala kenyataan media Gaza mendakwa bahawa 400 orang awam telah dibunuh dan peralatan perubatan di hospital itu telah rosak. Ratusan mayat ditemui di perkarangan hospital. IDF juga didakwa telah merosakkan perkuburan sementara di sekitar hospital, dan mengebumikan mayat orang awam yang terbunuh dengan jentolak tentera dalam satu kubur besar.

Pada 10 Mac, seorang pemimpin Hamas, Marwan Issa dilaporkan telah terbunuh dalam satu serangan udara. IDF juga telah membunuh 19 orang Palestin yang sedang menunggu bantuan di bulatan Kuwait, Bandar Gaza pada 23 Mac. Pada 25 Mac, Majlis Keselamatan PBB telah meluluskan resolusi menggesa gencatan senjata di Gaza, dengan kesemua perwakilan menyokong dan US berkecuali. Namun, operasi IDF di Gaza tetap berjalan seperti biasa setelah keputusan itu. Pada 7 April, tujuh pekerja bantuan World Central Kitchen telah terbunuh dalam serangan udara IDF di selatan Deir al-Balah, biarpun kenderaan mereka ditanda dengan jelas. 240 tan bantuan juga tidak dapat diagihkan setelah penggantungan operasi bantuan mereka di Gaza. IDF kemudiannya berundur dari selatan Gaza, dengan hanya meninggalkan satu briged di Paksi Netzarim. Para penduduk mula kembali ke bandar Gaza. Pada 25 April, Israel mula meningkatkan serangan ke atas Rafah menjelang rancangan serangan daratnya. Pada 5 Mei, pejuang Hamas telah membunuh tiga tentera Israel setelah melancarkan serangan ke Kerem Shalom.

#### Kemaraan Israel ke Rafah

Pada 6 Mei, Israel telah mengarahkan lebih seribu penduduk di timur Rafah untuk berpindah ke al-Mawasi. Hamas juga telah menerima syarat gencatan senjata yang diuruskan Mesir dan Qatar, namun Israel menolak perjanjian ini. Israel menyatakan hasrat mereka untuk terus berunding sementara operasi ketenteraannya di Rafah terus dijalankan. IDF seterusnya mula memasuki pinggir Rafah dan menghampiri sempadan Mesir. Pada 7 Mei, IDF telah merampas kawalan sebelah Gaza di sempadan Rafah. Israel mendakwa bahawa mereka akan mengehadkan operasi mereka di sempadan Rafah, dan menyerahkan kawalannya ke satu syarikat keselamatan AS, namun AS telah menafikan dakwaan itu. Setakat 15 Mei, dianggarkan 600 ribu penduduk telah berpindah dari timur dan tengah Rafah setelah dipaksa IDF. Pada 24 Mei, Mahkamah Keadilan Antarabangsa telah memutuskan bahawa Israel mesti menghentikan segala operasinya di Rafah, yang boleh menjejaskan kehidupan rakyat Gaza.

Pada 24 Mei, PBB melaporkan hanya 906 trak bantuan telah tiba di Gaza sejak bermulanya operasi Israel di Rafah. Pada 26 Mei, Hamas didakwa telah melancarkan serangan roket ke tengah Israel. IDF pula telah mengebom kem perpindahan di Tel al-Sultan yang dinyatakan selamat oleh Israel, membunuh lebih 45 orang awam. Kurang 48 jam daripada serangan Tel al-Sultan, IDF kemudiannya mengebom kem al-Mawasi dan membunuh lebih 21 orang awam, biarpun Israel telah diseru untuk menghentikan serangan di Rafah. Pada 31 Mei, Amerika Syarikat telah mengumumkan rangka gencatan senjata bagi menamatkan perang. Pada 6 Jun, IDF telah mengebom sebuah sekolah kendalian PBB yang menempatkan penduduk yang telah dipindahkan, membunuh puluhan orang. Pada 8 Jun, IDF telah melancarkan serangan ke atas kem pelarian Nuseirat dengan bantuan risikan AS, menyebabkan 274 orang awam terbunuh. Empat tahanan Israel juga telah diselamatkan dalam serangan itu. 

Pada 27 Jun, IDF telah menyerang semula kejiranan Shujaiyyah. IDF juga didakwa telah menyerang 21 sekolah di Gaza antara 4 Julai hingga 10 Ogos, membunuh lebih 274 orang. Pada 9 Julai, lebih 31 orang terbunuh dalam serangan IDF di sekolah al-Awda. IDF juga telah melancarkan serangan ke Bandar Gaza dan Deir al-Balah, membunuh lebih 50 orang penduduk.

#### Penerusan serangan ke atas Gaza
Israel telah meneruskan serangannya ke seluruh Genting Gaza, dengan menyasarkan kem al-Mawasi dan as-Shati dan membunuh lebih 100 orang pada 13 Julai. IDF juga telah memusnahkan Hospital Persahabatan Turki–Palestin. Pada 22 Julai, IDF telah memulakan pencerobohan kedua ke atas Khan Yunis, memaksa pemindahan penduduk dari timur Khan Yunis. Seramai 73 orang terbunuh di awal serangan. Pada 1 dan 3 Ogos, lebih 30 orang terbunuh setelah IDF menyerang pusat perlindungan di Bandar Gaza. IDF kemudiannya menyasarkan khemah penduduk di luar Hospital Shuhada al-Aqsa, Sekolah al-Tabaeen dan Sekolah Mustafa Hafiz beberapa hari berikutnya, mengorbankan hampir 100 orang. Pada 30 Ogos, IDF telah mengundurkan batalionnya dari Khan Yunis dan Deir al-Balah setelah serangan selama sebulan, dengan dakwaan pembunuhan lebih 250 militan.

Pada bulan September, Israel telah melancarkan serangan ke beberapa kawasan perumahan, pusat pemindahan dan sekolah di al-Mawasi, Khan Yunis, Nuseirat, Jabalia dan Bandar Gaza, menyebabkan ratusan orang awam terbunuh. Israel juga telah memulangkan 88 jenazah ke Gaza di dalam trak kontena, tanpa identiti dan maklumat lokasi mangsa dibunuh. IDF juga mendakwa seramai 200 orang militan telah dibunuh setelah seminggu operasi mereka di Rafah. Sebuah helikopter yang membawa tentera IDF yang tercedera juga telah terhempas di Rafah, menyebabkan dua orang tentera terbunuh dan tujuh cedera.

Pada bulan Oktober, Israel telah menyerang masjid dan sekolah di Deir al-Balah dan membunuh lebih 26 penduduk. IDF juga telah menyerang perkhemahan penduduk di luar Hospital Syuhada Al-Aqsa, menyebabkan beberapa penduduk dilaporkan rentung dalam kebakaran. IDF telah menyerang kejiranan di al-Maghazi, membunuh lebih 10 orang. Beberapa buah sekolah di yang menempatkan penduduk juga telah diserang oleh IDF di Nuseirat dan Deir al-Balah, membunuh puluhan orang awam. Pada 8 Oktober, IDF telah mengepung semula kem Jabalia, membunuh ratusan penduduk sepanjang pengepungan itu. IDF mendakwa beberapa militan telah dibunuh di Jabalia. Pada 16 Oktober, IDF telah membunuh Yahya Sinwar di Tal al-Sultan, setelah beliau ditembak dalam pertempuran dengan tentera IDF. Israel kemudiannya didesak untuk menamatkan perang setelah kematiannya.

#### Pengepungan Gaza Utara
Pada 13 Oktober, Israel dilaporkan tidak berhasrat untuk mengadakan semula rundingan tebusan, dengan beberapa kepimpinan mereka mendesak pengilhakan sebahagian Gaza. IDF seterusnya telah meningkatkan pengepungan ke atas Gaza Utara, menyaksikan pengeboman hospital dan pusat perlindungan, penculikan penduduk dan pengurangan penghantaran bantuan. Israel didakwa telah merancang untuk menjadikan Gaza Utara sebagai zon ketenteraan tertutup dan kesemua penduduk yang tidak mahu berpindah akan dianggap sebagai militan. IDF telah meneruskan pengepungan Jabalia dengan menghantar tentera ke Beit Lahia dan Beit Hanoun. IDF dilaporkan telah memusnahkan sekurang-kurangnya 10 bangunan kediaman di kem Jabalia. Bantuan makanan yang dihantar ke Gaza dilaporkan telah berkurangan pada Oktober dengan purata 30 trak sehari. Penduduk di utara Gaza juga menyatakan bahawa tiada bantuan yang tiba di bandar mereka sejak 5 Oktober. Pada 12 November, penghantaran bantuan ke Gaza berkurang pada paras paling rendah dalam 11 bulan. Pihak berkuasa Gaza dan UNICEF melaporkan bahawa ratusan orang terbunuh dan tercedera, dengan lebih 50 kanak-kanak maut dalam serangan Israel di Jabalia.

Pada 16 November, pejuang PIJ dilaporkan telah memusnahkan kenderaan tentera IDF di Beit Lahia. Hamas melaporkan bahawa seorang tawanan Israel telah terbunuh di kawasan operasi IDF di utara Gaza. Pada 24 November, Israel telah mengeluarkan perintah pemindahan, mencetuskan gelombang pemindahan terbaharu di Jabalia. UNRWA mendakwa Israel telah menghalang kemasukan bantuan ke utara Gaza pada November. Pada 5 Disember, Israel mendakwa seramai 18 ribu orang penduduk telah dipindahkan dari Beit Lahia dan telah membunuh kira-kira 20 orang militan. Pada 13 Disember, IDF telah membunuh Dr Sayeed Joudeh, pakar bedah ortopedik terakhir di Gaza. Pada 26 Disember, IDF telah menyerang bangunan berdekatan Hospital Kamal Adwan, membunuh 50 orang. IDF juga telah menutup hospital tersebut, memaksa pemindahan pesakit ke hospital lain dan menculik pengarahnya, Dr Hussam Abu Safiya. IDF mendakwa 19 militan telah dibunuh, manakala Kementerian Kesihatan Gaza mendakwa 50 orang terbunuh termasuk staf hospital.

#### Gencatan senjata kedua
Pada 15 Januari 2025, satu perjanjian telah diumumkan antara Israel dan Hamas dengan perantaraan Qatar, di mana Hamas bersetuju untuk membebaskan beberapa tawanan Israel di Gaza sebagai pertukaran dengan pembebasan rakyat Palestin dalam penjara Israel. Kedua-dua pihak juga bersetuju dengan pelaksanaan gencatan senjata kedua yang bermula pada 19 Januari 2025. Pada 27 Januari, penduduk utara Gaza yang telah berpindah ke selatan semasa perang dibenarkan semula untuk kembali ke utara Gaza setelah pembukaan Koridor Netzarim.

## Korban

### Israel
Media Israel melaporkan jumlah kematian mencecah 1200 orang, manakala lebih 6000 lagi tercedera. Hampir 500 yang maut merupakan anggota tentera dengan lebih 2000 tercedera.

### Palestin
Berikutan serangan udara Israel sebagai tindak balas, Kementerian Kesihatan Palestin yang diketuai oleh kerajaan Hamas di Gaza melaporkan bahawa hampir 21 ribu orang rakyatnya telah terbunuh manakala lebih 54 ribu yang lain tercedera. Lebih 7000 orang dilaporkan hilang di dalam runtuhan bangunan. Hampir dua juta penduduk juga telah berpindah dari Genting Gaza.

#### Tebing Barat
Kementerian Kesihatan Palestin melaporkan kurang dari 313 orang telah terbunuh di Tebing Barat manakala lebih 3,300 lain tercedera.

### Korban warga asing
Duta Nepal ke Israel, Kanta Rijal, berkata sekurang-kurangnya tujuh rakyatnya di negara itu cedera dalam serangan itu, dan mereka bersama sepuluh yang lain telah ditahan oleh Hamas di sebuah ladang pertanian di Alumim. Media Israel juga melaporkan bahawa pekerja asing dari Thailand dan Filipina turut ditawan oleh militan Palestin. Kerajaan Thailand mengakui kemungkinan penculikan dua rakyatnya.

Doktor Tanpa Sempadan menyatakan bahawa Israel menyerang hospital yang dikendalikan Indonesia di Semenanjung Gaza, membunuh seorang jururawat, seorang pemandu ambulans dan mencederakan beberapa yang lain.NGO Indonesia, Jawatankuasa Penyelamat Kecemasan Perubatan (MER-C), mengesahkan bahawa salah seorang kakitangannya telah terbunuh dan IDF telah menyasarkan hospitalnya.

Pertubuhan Bangsa-Bangsa Bersatu melaporkan kira-kira 20,000 pelarian di utara Gaza dibom oleh tentera Israel pada 2 November 2023, mengorbankan sekurang-kurangnya 20 orang,hasil laporan Agensi Bantuan dan Pekerjaan Pertubuhan Bangsa-Bangsa Bersatu bagi Pelarian Palestin (UNRWA).https://www.malaysiakini.com/news/685268

## Tindakan

### Israel
Siasatan telah dilancarkan berhubung kegagalan pihak berkuasa Israel menghalang serangan daripada berlaku.

### Palestin
Kementerian Pendidikan dan Pengajian Palestin mengumumkan penutupan kesemua sekolah di Semenanjung Gaza sehingga diberitahu kelak. Kementerian Kesihatan Palestin telah merayu untuk sumbangan darah dan bantuan perubatan kritikal.

### Antarabangsa
Pelbagai reaksi antarabangsa yang diterima. Reaksi yang diberikan pemimpin negara termasuk Argentina, Brazil, India, Amerika Syarikat dan kebanyakan negara Eropah berkata Israel mempunyai hak untuk mempertahankan diri daripada serangan bersenjata dan menyifatkan taktik Hamas sebagai keganasan.

Beberapa negara dari Liga Arab termasuk Oman, Yemen, Qatar dan juga negara bukan arab seperti Iran dan Pakistan menyuarakan sokongan mereka kepada Palestin, dan menyalahkan pendudukan Israel atas peningkatan keganasan berikut.

Pada 11 Oktober 2023, bekas Perdana Menteri Malaysia Mahathir Mohamad berkata beliau menyokong tindakan Palestin khususnya pejuang Hamas yang melakukan serangan mengejut terhadap Israel. Beliau berkata, tindakan Hamas adalah akibat tekanan teruk yang dialami oleh rakyat Palestin sejak sekian lama sehingga tidak mampu berbuat apa melainkan mengatur serangan mengejut.

## Nota

## Rujukan